P. Farkas, poslanec: (2002-07-10):
Každá politická strana a politické hnutie podľa zákona o združovaní v politických strán a v politických hnutiach má predložiť do konca marca výslednú výročnú finančnú správu o hospodárení politickej strany a politického hnutia. Národná rada touto problematikou sa zaoberala ešte 31. októbra 2000 a uznesením Národnej rady Národná rada poverila výbor pre financie, rozpočet a menu vykonávať opatrenia a úkony súvisiace s touto činnosťou. V zmysle tohto uznesenia Národnej rady ja ako predseda výboru som vyžiadal zoznam politických strán a politických hnutí z ministerstva vnútra a na základe tohto zoznamu do 28. februára listom som vyzýval každú politickú stranu a politické hnutie na splnenie zákonom stanovených povinností. Do stanoveného termínu niektoré politické strany a politické hnutia predložili svoje výročné finančné správy a výbor pre financie, rozpočet a menu z hľadiska 12 bodov, ktoré sú vymenované v zákone o združovaní v politických strán a v politických hnutí, hodnotil jednotlivé výročné finančné správy politických strán a politických hnutí. Chcem uviesť len toľko, že podľa registra na ministerstve vnútra bolo v roku 2001 registrovaných celkom 107 subjektov, z toho 83 politických strán a 24 politických hnutí, zoznam týchto politických strán a politických hnutí je súčasťou predloženej informácie. Chcem vás informovať, páni poslanci a pani poslankyne, o tom, že z celkového počtu 107 politických subjektov predložilo iba 67 politických strán a politických hnutí svoje výročné finančné správy. Pritom 25 subjektov ich nepredložilo a v 15 prípadoch sa nenašiel adresát, teda adresa, ktorá je zaregistrovaná na ministerstve vnútra, je neaktuálna. Vo výbore pre financie, rozpočet a menu sme viackrát sa zaoberali touto otázkou a prijali sme uznesenie, v ktorom sme žiadali ministerstvo vnútra, aby pripravilo novelu zákona o združovaní v politických stranách a v politických hnutiach, aby tie politické strany a politické hnutia, ktoré nespĺňajú všetky kritériá zapracované do zákona o združovaní v politických strán a v politických hnutiach a ktoré dlhodobo nepredložia svoje výročné finančné správy, mohli byť vyškrtnuté zo zoznamu politických strán a politických hnutí. Ďalej chcem vás informovať o tom, že v niektorých prípadoch sme zistili nedostatky vo výročných finančných správach. Zaoberali sme sa všetkými nedostatkami a vyzvali sme jednotlivé politické subjekty na odstránenie týchto nedostatkov podľa zákona o združovaní v politických stranách a v politických hnutiach. A jednotlivé politické subjekty majú čas na odstránenie týchto nedostatkov do konca októbra 2002. Ďalej vás chcem informovať o tom, že všetky strany a politické hnutia, ktoré dostávajú príspevok zo štátneho rozpočtu, splnili všetky zákonom stanovené podmienky a na základe toho sme požiadali ako výbor pre financie, rozpočet a menu ministerstvo financií, aby tento príspevok za rok 2002 udelilo jednotlivým politickým stranám a politickým hnutiam. Zhruba iba toľko. Ak budete mať požiadavky, resp. otázky, páni poslanci, pani poslankyne, s radosťou na ne odpoviem. Ďakujem pekne vám za pozornosť. M. Andel, podpredseda NR SR: Pán predseda, ďakujem vám veľmi pekne za predloženú informáciu. Otváram rozpravu o tomto bode programu. Keďže sa mi nikto písomne neprihlásil, pýtam sa, kto sa hlási ústne do rozpravy. Nikto. Vyhlasujem rozpravu o tomto bode za skončenú. Prerušujem rokovanie o tomto bode programu. Prosím pánov poslancov, ktorí sa nachádzajú mimo rokovacej miestnosti, aby sa dostavili do rokovacej miestnosti, pretože po tomto ďalšom bode, ktorý teraz bude nasledovať, budeme hlasovať. Opakujem ešte raz, žiadam všetkých poslancov, aby sa dostavili do rokovacej miestnosti. Nasledujúcim bodom programu je správa o výsledkoch kontrolnej činnosti Najvyššieho kontrolného úradu Slovenskej republiky za rok 2001 . Správu ste dostali ako tlač 1423 a spoločnú správu výborov ako tlač 1423a, ku ktorej máte pripojený aj návrh uznesenia Národnej rady. Prosím predsedu Najvyššieho kontrolného úradu Slovenskej republiky pána Jozefa Stahla, aby správu uviedol. Opakujem ešte raz, žiadam všetkých poslancov, aby prišli do rokovacej miestnosti na hlasovanie. Pán predseda, nech sa páči, máte slovo. J. Stahl, predseda Najvyššieho kontrolného úradu SR: Ďakujem pekne. Vážený pán predsedajúci, vážené panie poslankyne, páni poslanci, Najvyšší kontrolný úrad Slovenskej republiky predkladá správu o výsledkoch kontrolnej činnosti Najvyššieho kontrolného úradu Slovenskej republiky za rok 2001 v zmysle § 5 ods. 4 zákona č. 39/1993 Z. z. o Najvyššom kontrolnom úrade Slovenskej republiky v znení neskorších právnych predpisov. Predkladaná správa, ako aj iné správy vypracúvané Najvyšším kontrolným úradom sa stávajú podstatnou súčasťou procesu demokratického zviditeľňovania nedostatkov aktivít štátnej a čiastočne i verejnej správy Slovenskej republiky. Správa obsahuje informácie o postavení a organizačnom členení Najvyššieho kontrolného úradu, zameraní kontrolnej činnosti, výsledkoch kontrolnej činnosti a ostatnej činnosti Najvyššieho kontrolného úradu za rok 2001. Prílohu správy tvorí stručné vyhodnotenie výsledkov kontrolnej činnosti Najvyššieho kontrolného úradu podľa jednotlivých kontrolných akcií a kapitol štátneho rozpočtu. V roku 2001 vykonával Najvyšší kontrolný úrad svoju činnosť s 239 zamestnancami. Ako v predchádzajúcom období, tak aj v hodnotenom roku sa pokračovalo vo vzdelávaní kontrolórov a ostatných kontrolórov verejnej správy v rámci projektu PHARE – podpora Najvyššieho kontrolného úradu, boj proti korupcii a organizovanému zločinu. Najvyšší kontrolný úrad v roku 2001 vykonal celkom 89 kontrolných akcií, z toho 69 vo výdavkovej časti a 21 v príjmovej časti štátneho rozpočtu. V príjmovej časti štátneho rozpočtu boli kontrolné akcie zamerané na spôsob vyrubovania a vymáhania daní, ciel, odvodov, poplatkov a pokút, ako aj na výkon a uplatňovanie práv a dodržiavanie povinností vyplývajúcich z finančno-ekonomických vzťahov, ktorých účastníkom je štát. Vo výdavkovej časti štátneho rozpočtu boli kontrolné akcie zamerané najmä na kontrolu hospodárenia s finančnými prostriedkami štátneho rozpočtu a nakladania s majetkom štátu. V zmysle rozšírenej kompetencie Najvyššieho kontrolného úradu vyplývajúcej z novely zákona o Najvyššom kontrolnom úrade sa uskutočnili kontroly prostriedkov fondu PHARE. Vážené panie poslankyne, vážení páni poslanci, správa je vypracovaná na základe protokolov o výsledkoch kontrolných akcií, ktoré boli v zmysle zákona prerokované so štatutárnymi zástupcami kontrolovaných subjektov a príslušných štátnych orgánov, ktoré konali v mene štátu v súvislosti s činnosťou kontrolovaného objektu a prijali opatrenia na odstránenie zistených nedostatkov. V príjmovej časti štátneho rozpočtu Najvyšší kontrolný úrad vykonal okrem kontrol zameraných na získanie podkladov na vypracovanie stanoviska k návrhu štátneho záverečného účtu za rok 2000 aj tematické kontroly za účelom zlepšenia a zefektívnenia plnenia daňových a colných príjmov. Daň z pridanej hodnoty patrí dlhodobo k najproblémovejším a najrizikovejším druhom štátnych príjmov. K hlavným negatívam patrí neoprávnené uplatňovanie nadmerných odpočtov DPH a ich nedôsledná kontrola. Zákon o správe daní a poplatkov a o zmenách v sústave územných finančných orgánov v znení neskorších predpisov v § 15 ustanovuje, že za daňovú kontrolu sa považuje aj kontrola oprávnenosti vrátenia nadmerných odpočtov DPH. Najvyšší kontrolný úrad zistil, že v niektorých prípadoch boli bez kontroly vrátené nadmerné odpočty DPH v sumách presahujúcich 10 mil. korún. Následnou daňovou kontrolou zistená neoprávnenosť uplatnených nadmerných odpočtov má väčšinou za následok vyrubenie daní a sankcií, ktorých vymožiteľnosť je nízka. V niektorých daňových úradoch ich vymožiteľnosť dosahovala len 9 %. Dôsledkom uvedeného postupu je neustály nárast daňových nedoplatkov, ktoré v roku 2001 vzrástli o 10,9 mld. Sk a dosiahli sumu 62,9 mld. Sk. Z toho nedoplatky DPH vzrástli o 4,9 mld. Sk a predstavovali 45,3 % daňových nedoplatkov. Ďalej, Najvyšší kontrolný úrad zistil, že daňové úrady často nevyužívajú oprávnenia vyplývajúce im zo zákona o správe daní a pristupujú k vymáhaniu nedoplatkov oneskorene. Vymáhanie nedoplatkov daňovými úradmi sa zastavuje, ak je na majetok dlžníkov vyhlásený konkurz. Daňové nedoplatky 2 652 subjektov, na ktoré bol vyhlásený konkurz ku koncu roku 2001, predstavovali 27,1 mld. Sk a už v 4 013 subjektoch v likvidácii daňové úrady evidovali nedoplatky v sume 4,5 mld. Sk. Vymožiteľnosť daňových nedoplatkov týchto subjektov je veľmi nízka. V kontrolovaných daňových úradoch bolo ukončených len 3,9 % konkurzných konaní, pričom bolo vymožených len 0,76 % z prihlásených daňových pohľadávok. Na zlepšenie a zefektívnenie správy a kontroly daňových a colných príjmov štátneho rozpočtu Najvyšší kontrolný úrad vo svojich výsledných materiáloch z vykonaných kontrol predložil odporúčanie. Vo výdavkovej časti štátneho rozpočtu v roku 2001 podľa výsledkov jednotlivých kontrol opätovne dochádzalo k porušovaniu všeobecne záväzných právnych predpisov súvisiacich s hospodárením s rozpočtovými prostriedkami, majetkom a majetkovými právami a pohľadávkami štátu. Porušenie zákona o rozpočtových pravidlách bolo zistené v 910 prípadoch. Citovaný zákon bol najviac porušovaný v ustanoveniach § 10 upravujúcich časové a účelové použitie rozpočtových prostriedkov. V tejto súvislosti by som, vážené panie poslankyne, páni poslanci, chcel upriamiť vašu pozornosť na stav v dodržiavaní rozpočtovej disciplíny subjektov zapojených na štátny rozpočet cez ukazovateľ: objem viazania rozpočtových prostriedkov. V kontrolovanom období došlo k zvýšeniu celkového objemu viazania oproti roku 2000 o 122 mil. Sk. So zvýšením objemu viazaných prostriedkov súviselo aj mierne zvýšenie počtu porušení rozpočtovej disciplíny, a to z 98 na 103 v roku 2001. Vykonávanými kontrolami boli zistené porušenia ďalších zákonov, ako je to uvedené v predkladanej správe. Najvyšší kontrolný úrad bol v roku 2001 aktívnym účastníkom legislatívneho procesu. Vyjadroval sa celkove k 340 návrhom všeobecne záväzných právnych predpisov. Z uvedeného počtu pripomienkoval 1 ústavný zákon a 133 zákonov. Ďalšou významnou časťou činnosti Najvyššieho kontrolného úradu v minulom roku bolo prijímanie, evidovanie, posudzovanie a vybavovanie sťažností, petícií a iných podaní. V roku 2001 bolo na NKÚ doručených 1 174 podaní, z toho 352 oznámení o vybavení veci. Prijatím zákona č. 211/2000 Z. z. o slobodnom prístupe k informáciám bol Najvyšší kontrolný úrad resp. jeho funkcionári a zamestnanci zbavení povinnosti mlčanlivosti, čo sa pozitívne premietlo do mediálnej politiky Najvyššieho kontrolného úradu. Do termínu účinnosti uvedeného zákona vydával Najvyšší kontrolný úrad a doteraz vydáva časopis Kontrola v slovenskom a anglickom jazyku. V rámci aplikácie zákona o slobodnom prístupe k informáciám sa rozsah tlačených médií rozšíril o pravidelné vydávanie informačného bulletinu Spravodajca. Osobitný zreteľ bol venovaný zriadeniu internetovej stránky Najvyššieho kontrolného úradu. Podľa plánu zahraničných stykov Najvyššieho kontrolného úradu v roku 2001 zohľadňované boli prioritné úlohy Slovenskej republiky v prístupovom procese, závery pravidelnej správy Európskej komisie o pripravenosti Slovenskej republiky na členstvo v Európskej únii z 8. 11. 2000, povinnosti vyplývajúce z členstva v medzinárodných organizáciách kontrolných úradov INTOSAI a EUROSAI, ich orgánov v pracovných skupinách a komisiách, ako aj bilaterálne dohody o spolupráci. Ťažiskovými aktivitami na úseku zahraničných stykov Najvyššieho kontrolného úradu v roku 2001 boli prvé oficiálne prijatie predsedu Najvyššieho kontrolného úradu v Európskom dvore audítorov v Luxemburgu a následná oficiálna návšteva jeho predsedu pána Karlssona v Bratislave. Tieto návštevy položili základ ďalšieho prehĺbenia integrácie Najvyššieho kontrolného úradu v rámci prístupového procesu k Európskej únii. Ďalej aktívna účasť delegácie Najvyššieho kontrolného úradu vedenej predsedom na 17. kongrese INTOSAI, na ktorom bola prerokovaná problematika posilnenia vzdelávacích kapacít, bola na stretnutí prezidentov najvyšších kontrolných inštitúcií krajín strednej a východnej Európy, Cypru, Malty, Turecka a Európskeho dvora audítorov, ktoré sa konalo na Cypre a ktoré vytýčilo hlavné oblasti spolupráce týchto najvyšších kontrolných inštitúcií. Zahraničné aktivity zaznamenali v roku 2001 ďalší kvalitatívny rast úrovne a upevnili medzinárodné postavenie tejto inštitúcie. Svedčí o tom pochvalné vyjadrenie pani Dr. Schreyer, členky Európskej komisie zodpovednej za rozpočet, ktoré odznelo počas stretnutia prezidentov na Cypre, ako aj záujem Európskeho dvora audítorov o spoluprácu tlmočenú prezidentom tejto organizácie pánom Karlssonom, ale tiež záujem prezidenta Kontrolného úradu Veľkej Británie sira Johna Bourna o twinningovú spoluprácu s Najvyšším kontrolným úradom. Vážené panie poslankyne, páni poslanci, Najvyšší kontrolný úrad Slovenskej republiky sa vždy usiloval a usiluje poskytnúť parlamentu a jeho výborom potrebné objektívne správy, ktoré boli formulované na základe kontrol vykonaných naším úradom. Ďakujem vám za pozornosť. J. Migaš, predseda NR SR: Ďakujem, pán predseda. Nech sa páči, zaujmite miesto pre navrhovateľov. Prosím povereného člena výboru pre financie, rozpočet a menu poslanca Maňku, aby podal správu o výsledku prerokovania tohto materiálu vo výboroch. Nech sa páči, pán poslanec, máte slovo. V. Maňka, poslanec: Vážený pán predseda Národnej rady, vážený pán podpredseda vlády, vážený pán minister, vážený pán predseda Najvyššieho kontrolného úradu, kolegyne, kolegovia, správu o výsledkoch kontrolnej činnosti NKÚ za rok 2001 (tlač 1423) rozhodnutím č. 1604 z 2. apríla 2002 pridelil predseda Národnej rady Slovenskej republiky na prerokovanie výborom. Správa bola predložená na základe § 5 ods. 3 zákona č. 39/1993 Z. z. o Najvyššom kontrolnom úrade. Ako gestorský výbor predseda Národnej rady Slovenskej republiky určil výbor pre financie, rozpočet a menu. Uvedenú správu v stanovenom termíne prerokovali: výbor pre financie, rozpočet a menu uznesením č. 934 zo dňa 19. apríla 2002, výbor pre hospodárstvo, privatizáciu a podnikanie uznesením č. 752 z 25. apríla 2002, výbor pre pôdohospodárstvo uznesením č. 396 zo dňa 9. mája 2002 a výbor pre verejnú správu uznesením č. 455 zo dňa 7. mája 2002. Všetky výbory odporučili Národnej rade Slovenskej republiky správu o výsledkoch kontrolnej činnosti Najvyššieho kontrolného úradu Slovenskej republiky za rok 2001 zobrať na vedomie. Výbor pre financie, rozpočet a menu ako gestorský výbor uznesením č. 965 zo dňa 14. mája 2002 schválil spoločnú správu výborov Národnej rady Slovenskej republiky. Gestorský výbor určil spoločného spravodajcu výborov a uložil mu predložiť a poveril ho predniesť spoločnú správu výborov na schôdzi Národnej rady Slovenskej republiky a navrhnúť Národnej rade Slovenskej republiky postup pri hlasovaní o pozmeňujúcich a doplňujúcich návrhoch, ktoré vyplynú z rozpravy, dať hlasovať o predmetnej správe ihneď po ukončení rozpravy k nej. Gestorský výbor zároveň navrhol Národnej rade Slovenskej republiky podľa § 26 ods. 1 zákona č. 350/1996 Z. z. o rokovacom poriadku vysloviť súhlas, aby predseda Najvyššieho kontrolného úradu Slovenskej republiky Jozef Stahl správu uviedol a mohol vystúpiť v rozprave na schôdzi Národnej rady Slovenskej republiky. Návrh na uznesenie Národnej rady Slovenskej republiky je prílohou tejto spoločnej správy. Po rozprave odporučím, aby Národná rada prerokovala správu a zobrala ju na vedomie. Vážený pán predseda, prosím, aby ste otvorili rozpravu k tejto správe. J. Migaš, predseda NR SR: Ďakujem pekne, pán poslanec. Otváram rozpravu k tomuto bodu. Pýtam sa, kto sa do rozpravy hlási ústne, pretože písomne sa neprihlásil nikto. Nikto sa nehlási do rozpravy ústne. Panie poslankyne, páni poslanci vyhlasujem rozpravu o tomto bode programu za skončenú. Nech sa páči, pán poslanec, uveďte hlasovanie k tomuto bodu a potom pôjdeme k tým bodom, ktoré sme prerokovali, čiže hneď schválili by sme uznesenie k tomuto bodu. Pán poslanec Maňka, nech sa páči. Panie poslankyne, páni poslanci, žiadam vás, aby ste prišli do rokovacej miestnosti, budeme hlasovať k jednotlivým bodom, ktoré sme prerokovali. Teraz budeme hlasovať o správe o výsledkoch kontrolnej činnosti Najvyššieho kontrolného úradu Slovenskej republiky za rok 2001. Pán poslanec, nech sa páči. V. Maňka, poslanec: Vážené kolegyne, vážení kolegovia, prečítam vám návrh uznesenia Národnej rady, kde Národná rada Slovenskej republiky berie na vedomie správu o výsledkoch kontrolnej činnosti Najvyššieho kontrolného úradu Slovenskej republiky za rok 2001 (tlač 1423). J. Migaš, predseda NR SR: Panie poslankyne, páni poslanci, prezentujme sa a hlasujme o uznesení, ktoré predniesol pán poslanec Maňka. Prezentujme sa a hlasujme. (Hlasovanie.) Prítomných je 87 poslancov, za 87, proti nie je nikto, nezdržal sa hlasovania nikto, hlasovali všetci. Konštatujem, že sme schválili uznesenie k správe o výsledkoch kontrolnej činnosti Najvyššieho kontrolného úradu Slovenskej republiky za rok 2001. Panie poslankyne, páni poslanci, teraz budeme pokračovať hlasovaním o návrhu uznesenia k návrhu na vyslovenie súhlasu Národnej rady Slovenskej republiky s prítomnosťou zahraničných ozbrojených síl na území Slovenskej republiky v rámci projektu Výcvikového strediska pre strednú a východnú Európu pre nižších dôstojníkov (tlač 1639). Prosím spravodajcu pána poslanca Tuchyňu, aby hlasovanie uviedol. Tam bol návrh na uznesenie od pána poslanca, nech sa páči, budeme o ňom hlasovať a potom budeme hlasovať o celkovom uznesení. Nech sa páči. J. Tuchyňa, poslanec: Ďakujem. Pán predseda, podľa § 37 ods. 1 prvej vety rokovacieho poriadku prosím najprv hlasovať o uznesení, ktoré som podal. J. Migaš, predseda NR SR: Prečítajte ho, pán poslanec, dobre. J. Tuchyňa, poslanec: Áno, dal som ho do všetkých poslaneckých klubov, ale pre poriadok ho prečítam. Je to návrh na uznesenie Národnej rady Slovenskej republiky z 10. júla 2002 k návrhu na vyslovenie súhlasu Národnej rady Slovenskej republiky s prítomnosťou zahraničných ozbrojených síl na území Slovenskej republiky v rámci projektu Výcvikového strediska pre strednú a východnú Európu pre nižších dôstojníkov (tlač 1639): „Národná rada Slovenskej republiky berie na vedomie vyslovenie súhlasu vládou Slovenskej republiky podľa čl. 119 písm. o) Ústavy Slovenskej republiky s prítomnosťou zahraničných ozbrojených síl na území Slovenskej republiky v rámci projektu Výcvikového strediska pre strednú a východnú Európu pre nižších dôstojníkov.“ J. Migaš, predseda NR SR: Panie poslankyne, páni poslanci, prezentujme sa hlasujme o uznesení alebo návrhu, ktoré predniesol pán poslanec Tuchyňa v rámci rozpravy. Hlasujeme. (Hlasovanie.) Prítomných je 89 poslancov, za 82, proti 2, zdržali sa 3, nehlasovali 2. Konštatujem, že uznesenie, ktoré navrhol pán poslanec Tuchyňa, sme schválili. J. Tuchyňa, poslanec: Pretože bolo prijaté toto uznesenie, hlasovanie o ďalšom návrhu uznesenia je bezpredmetné. J. Migaš, predseda NR SR: Ďakujem. Panie poslankyne, páni poslanci, pokračujeme hlasovaním v druhom čítaní o vládnom návrhu zákona o Horskej záchrannej službe (tlač 1581). Spoločným spravodajcom výborov je pán poslanec Milan Hort. Nech sa páči, uveďte hlasovanie.